Tolerancija

Tolerancija prema UNESCO-u znači poštovati različitosti među svjetskim kulturama. U svijetu ne postoji samo jedna rasa, jedna kultura ili jedan narod i zato valja poštivati i upoznati nove i drukčije kulture, njihove običaje i obilježja. Tolerantna se osoba rado upušta u pustolovine i čari otkrivanja drukčijih naroda i njihove tradicije. Nepoznate kulture zanimljivije su nam za proučavanje, susrećemo se s novim i to novo otkrivamo. Već kao mali imao sam priliku susresti se s drugim i drugačijima. Pohađao sam Međunarodni njemački vrtić, gdje sam u istoj grupi bio s Njemcima, Austrijancima, Hrvatima, Japankom, Australkom, ali i sa djevojčicom koja je patila od downovog sindroma. U istom hodniku s druge strane bio je Francuski vrtić, mješovita grupa kao i naša. Bilo nas je dvadesetak, od tri do šest godina. Dio smo dana bili zajedno, pogotovo u igri vani, a dio bismo radili u zasebnim skupinama. U tom međunarodnom okruženju nučio sam što znači riječ solidarnost, spremnost pomoći drugome. Naučili smo pomagati djevojčici sa downovim sindromom jer se sporije razvijala od nas, no imala je jedan od najljepših osmijeha koje sam ikada vidio. U igri s Japankom poželio sam naučiti japansko pismo, njihovi znakovi su me oduvijek zanimali. Japanka mi je strpljivo pokazivala neobična slova, a ja sam je pozorno slušao i pokušavao ih naučiti napamet. U dvorištu se rado prisjećam druženja s grupom „Francuza“ i zanimljivih nogometnih utakmica s Njemcima, a na kraju bismo se svi pomiješali i igrali skrivača. Rezultat utakmice više ne bi bio važan. Zabavljao sam se i učio s djecom iz raznih država koje tako rijetko susrećemo na ulicama Zagreba. Godine u Njemačkom vrtiću pune su lijepih sjećanja i uspomena te sam siguran da su me učinile bogatijim, ne samo za poznavanje njemačkog jezika, već i za brojne susrete i druženja s djecom drugih nacija i vjera. Unutar te tri godine naučio sam da je bit tolerancije poštivati i otkrivati mnoge običaje, narode, rase, kulture i vjere te ih bolje upoznati. Prema drugima trebamo biti tolerantni i poštivati njihovu kulturu, naciju, jezik jer jedino tako možemo očekivati toleranciju i poštovanje prema sebi.

Maksimilijan Boban 7.a